આપણા કાયદા પ્રમાણે બાળલગ્ન પ્રતિબંધિત છે ને કોઈ પુરૂષ પોતાની ૧૮ વર્ષથી નાની ઉંમરની પત્ની સાથે શારીરિક સંબધો બાંધે તેનો અર્થ એ થાય કે તેણે બાળલગ્ન પ્રતિબંધક કાયદાનો ભંગ કર્યો છે. આપણા દેશના કાનૂન પ્રમાણે છોકરીની લગ્ન માટેની વય ૧૮ વર્ષ કે વધારે હોવી જોઈએ પણ પુરૂષની પત્ની ૧૮ વર્ષથી નાની વયની હોય તેનો અર્થ એ થાય કે તેણે બાળલગ્ન કર્યાં છે. બીજું એ કે, આપણા કાયદામાં સ્ત્રી અને પુરૂષ વચ્ચે પરસ્પર સંમતિથી સેક્સ માણવાની વય પણ ૧૮ વર્ષ નક્કી કરાઈ છે. ૧૮ વર્ષથી નાની વયની છોકરી સાથે કોઈ પુરૂષ સેક્સ માણે તો એ બળાત્કાર ગણાય કેમ કે ૧૮ વર્ષથી નાની વયની છોકરી સગીર ગણાય. કોઈ પુરૂષ પોતાની ૧૮ વર્ષથી નાની ઉંમરની યુવતી સાથે શારીરિક સંબધો બાંધે તો તેનો અર્થ એ થયો કે તેણે બાળલગ્નના કાયદાનો ભંગ કર્યો છે ને સાથે સાથે શારીરિક સંમતિ માટેની વયને લગતા કાયદાનો પણ ભંગ કર્યો છે. આમ છતાં તેણે લગ્ન કર્યાં છે તેથી તેને કશું ના થાય એવી જોગવાઈ આપણા કાયદાની જ મજાક સમાન કહેવાય. સુપ્રીમ કોર્ટે આ ચુકાદા દ્વારા એ મજાકને દૂર કરી છે ને કાનૂની જોગવાઈને તર્કસંગત બનાવી છે એમ કહી શકાય. સુપ્રીમ કોર્ટે સાફ શબ્દોમાં કહ્યું છે કે, આ જોગવાઈ સગીર છોકરીના બંધારણીય અને મૂળભૂત અધિકારનો ભંગ કરનારી છે તેથી એ ના ચલાવાય. સુપ્રીમ કોર્ટે જે ચુકાદો આપ્યો છે એ આ દેશની કરોડો દીકરીઓના અધિકારની રક્ષા કરનારો છે તેમાં શંકા નથી પણ શરમજનક વાત આ મામલે કેન્દ્રની નરેન્દ્ર મોદી સરકારે અપનાવેલું વલણ છે. કોઈ પુરૂષ પોતાની ૧૮ વર્ષથી નાની ઉંમરની પત્ની સાથે શારીરિક સંબધો બાંધે તો એ બળાત્કાર ના ગણાય એવી જોગવાઈ વરસોથી છે ને તેની સામે એક એનજીઓએ અરજી કરેલી. સુપ્રીમ કોર્ટે આ અરજીના પગલે કેન્દ્ર સરકારનો જવાબ માગેલો ને કેન્દ્ર સરકારે શું જવાબ આપેલો ખબર છે ? એ કે આ જોગવાઈ બરાબર છે કેમ કે આ દેશમાં બાળલગ્ન એ વાસ્તવિકતા છે ને બાળલગ્નોને રક્ષણ મળવું જોઈએ. સુપ્રીમ કોર્ટે કેન્દ્રને એવો સવાલ પણ કરેલો કે, જ્યારે કાયદામાં જ પરસ્પર સંમતિથી સેક્સની વય ૧૮ વર્ષ નક્કી કરાઈ છે ત્યારે સંસદ એ કાયદાથી વિરોધાભાસી જોગવાઈ કઈ રીતે કરી શકે ? કેન્દ્રની મોદી સરકારે તેના જવાબમાં એવી વાહિયાત દલીલ કરેલી કે, આ જોગવાઈ રદ કરાશે તો પછી મેરિટલ રેપનો પટારો ખૂલી જશે. હાલમાં ભારતમાં મેરિટલ રેપ થતા નથી પણ આ જોગવાઈ નાબૂદ કરાશે તો મેરિચલ રેપ શરૂ થઈ જશે.